Hei, denne artikkelen er over ett år gammel og kan inneholde utdatert informasjon

(Dagbladet): Justisminister Sylvi Listhaug har gjentatte ganger i dag bedt om unnskyldning overfor Stortinget, for den omstridte Facebook-posten hun publiserte fredag.

Stortingsflertallet har gitt henne sterk kritikk.

Det er likevel ikke nok for Arbeiderpartiet. De vil stemme for mistilitsforlaget mot Sylvi Listhaug som er fremmet av Rødt.

- Etter dagens runder i stortingssalen så har Arbeiderpartiets stortingsgruppe konkludert med at vi vil stemme for et mistillitsforslag mot justisministeren, sier Ap-leder Jonas Gahr Støre til NTB.

- Det var ikke vår hensikt med møtene i Stortinget i dag å lande på den konklusjonen. Vi sluttet opp om den sterke kritikken som en samlet opposisjon fremmer. Etter å ha lyttet til Listhaug i dag, tar vi unnskyldningen til etterretning, men kan ikke avstå fra å stemme for et mistillitsforslag når det er fremmet, sier Støre.

- Hun har i seks dager holdt fast ved at Ap er mer opptatt av rettssikkerheten til terrorister enn rikets sikkerhet, tilføyer han.

​Støttes av SV og MDG

Rødt fremme mistilitsforslag mot justisministeren i går.

Hovedgrunnen var at de mente Stortinget ikke kan akseptere en justisminister som anklager Stortingets flertall for å sette hensynet til terrorister framfor hensynet til nasjonens sikkerhet.

SV har allerede gjort det klart at de vil stemme for mistillitsforslaget fra Rødt. MDG vil også stemme for, får Dagbladet opplyst. Forslaget kan komme til behandling allerede 20. mars. Senterpartiet har ikke konkludert i saken og vil fortsatt vente med å vurdere om partiet har tillit til justisministeren.

- Foreløpig endrer dette ikke noe for oss. Vi har ikke avklart vår situasjon og må ha gruppemøte på saken, sier Marit Arnstad til Dagbladet.



KrF har heller ikke behandlet mistillitsforslaget. De har tidligere i dag sagt at de følger saken tett.

- Blir overrasket

- Jeg blir overrasket hvis flertallet på Stortinget har tillit til Listhaug. Hvis stortingsflertallet ikke har det, må det komme til uttrykk. Jeg tror mange innbyggere også er opptatt av å få vite hvilke partier som har og ikke har tillit til Listhaug som justisminister, sa Moxnes i går.

​Fredag forrige uke delte Listhaug et bilde på Facebook av flere soldater med tildekkede ansikter, med teksten: «Ap mener terroristenes rettigheter er viktigere enn nasjonens sikkerhet. Lik og del».​​

Justisministeren slettet bildet i går. Begrunnelsen var da at de ikke hadde tilstrekkelige bilderettigheter til bildet.

(Dagbladet.no kommer med mer)